b'\n_START_ARTICLE_\nDemografin\xc4\x97 statistika\n_START_PARAGRAPH_\nDemografin\xc4\x97 statistika arba gyventoj\xc5\xb3 statistika \xe2\x80\x93 statistikos mokslo \xc5\xa1aka, kuri, remdamasi bendrais statistikos metodais, rengia gyventoj\xc5\xb3 sud\xc4\x97ties ir demografini\xc5\xb3 \xc4\xafvyki\xc5\xb3 tyrim\xc5\xb3 metodus ir rodiklius, veiklos sritis, apimanti duomen\xc5\xb3 apie gyventojus, gyventoj\xc5\xb3 strukt\xc5\xabr\xc4\x85 ir demografinius procesus rinkim\xc4\x85, kaupim\xc4\x85 ir apdorojim\xc4\x85, duomen\xc5\xb3 analiz\xc4\x99 ir skelbim\xc4\x85.\n_START_SECTION_\nIstorija\n_START_PARAGRAPH_\nDemografin\xc4\x97 statistika atsirado XVII a. pabaigoje. Formavosi kaip svarbi politin\xc4\x97s aritmetikos dalis, buvo viena pirm\xc5\xb3j\xc5\xb3 socialin\xc4\x97s ekonomikos statistikos sri\xc4\x8di\xc5\xb3. Pradininkai \xe2\x80\x93 angl\xc5\xb3 ekonomistai D\xc5\xbeonas Grauntas, Viljamas Petis, D\xc5\xbeord\xc5\xbeas Kingas. XIX a. viduryje ekonomi\xc5\xa1kai stipriose \xc5\xa1alyse susiformavo statistin\xc4\x97s informacijos sistema apie gyventojus \xe2\x80\x93 einamoji statistika ir gyventoj\xc5\xb3 sura\xc5\xa1ymai. Iki XX a. prad\xc5\xbeios demografin\xc4\x97 statistika buvo demografijos dalis. Nuo XX a. vidurio taikomi informacijos rinkimo, skai\xc4\x8diavimo bei analiz\xc4\x97s metodai \xe2\x80\x93 sociologin\xc4\x97 apklausa, matematin\xc4\x97 analiz\xc4\x97 ir kita.\n_START_SECTION_\nTyrimo objektas\n_START_PARAGRAPH_\nTyrimo objektas gali b\xc5\xabti viso pasaulio, valstyb\xc4\x97s, miesto, rajono ar gyvenviet\xc4\x97s gyventojai. Demografin\xc4\x97 statistika rengia statistini\xc5\xb3 demografini\xc5\xb3 proces\xc5\xb3 (gimstamumas, mirtingumas, migracija, santuoka, i\xc5\xa1tuoka) steb\xc4\x97jim\xc5\xb3, registravimo (einamoji demografini\xc5\xb3 \xc4\xafvyki\xc5\xb3 statistika), visuotini\xc5\xb3 ir atrankini\xc5\xb3 tyrim\xc5\xb3 metodus. Demografin\xc4\x97s statistikos informacin\xc4\x99 baz\xc4\x99 sudaro duomenys apie demografin\xc4\x99 b\xc5\xabkl\xc4\x99 \xe2\x80\x93 gyventoj\xc5\xb3 skai\xc4\x8dius, gyventoj\xc5\xb3 sud\xc4\x97tis pagal am\xc5\xbei\xc5\xb3, lyt\xc4\xaf, vedybin\xc4\xaf status\xc4\x85, i\xc5\xa1silavinim\xc4\x85, profesij\xc4\x85. Demografin\xc4\x97s statistikos duomenys renkami per gyventoj\xc5\xb3 sura\xc5\xa1ymus, duomenys apie demografin\xc4\x99 raid\xc4\x85 \xe2\x80\x93 gimimus, mirimus, migracij\xc4\x85 gaunami registruojant \xc4\xafvyk\xc4\xaf._NEWLINE_Statistiniai duomenys skiriasi pagal imt\xc4\xaf: visuotini\xc5\xb3 gyventoj\xc5\xb3 sura\xc5\xa1ym\xc5\xb3 ir einamosios statistikos duomenys yra apie visus gyventojus, atrankini\xc5\xb3 gyventoj\xc5\xb3 tyrim\xc5\xb3 duomenys \xe2\x80\x93 tik apie dal\xc4\xaf gyventoj\xc5\xb3.\n_START_SECTION_\nLietuvoje\n_START_PARAGRAPH_\nDemografin\xc4\x97s statistikos praktin\xc4\x99 veikl\xc4\x85 \xe2\x80\x93 duomen\xc5\xb3 rinkimo ir apdorojimo metod\xc5\xb3 ir rodikli\xc5\xb3 diegim\xc4\x85 Lietuvoje atlieka Statistikos departamento prie LR Vyriausyb\xc4\x97s Demografin\xc4\x97s statistikos ir Gyventoj\xc5\xb3 sura\xc5\xa1ym\xc5\xb3 skyriai. Kasmet nuo 1964 m. demografin\xc4\x97s statistikos duomenys publikuojami demografijos metra\xc5\xa1\xc4\x8diuose bei kituose demografin\xc4\x97s statistikos leidiniuose.'